### Beslutning

Godkendt, med bemærkning om at borgerinddragelse er vigtigt.

Kaspar Berg (O) begærer sagen i Kommunalbestyrelsen.

### Sagsfremstilling

## Resume og sagens baggrund

Energipark Vestsjælland ApS anmoder om, at Kalundborg Kommune igangsætter planlægningen for projektet på matriklerne 6ø, 12a og 12h [adresse], Gørlev.

Sagen blev behandlet i Kommunalbestyrelsen den 28. august, hvor det blev besluttet at sende sagen tilbage til Teknik- og Miljøudvalget til yderligere belysning.

Projektudvikler har fremsendt et uddybet projektoplæg jf. Bilag 1 - Projektbeskrivelse Vestsjællands Energipark, opdateret 29. august 2024. Materialet er opdateret med visualiseringer, arealdisposition og beskrivelse af den landskabelige indpasning.

## Indstillinger

Chefen for Plan, Byg og Miljø indstiller, at Teknik- og Miljøudvalget igangsætter udarbejdelsen af det nødvendige plangrundlag i form af et tillæg til kommuneplanen og en lokalplan.

## Behandling

Teknik- og Miljøudvalget.

## Sagsfremstilling

Projektet tager afsæt i en idé om at etablere forskellige produktioner indenfor vedvarende energi og CO2-reduktion i et symbiotisk kredsløb:

* CO2-fangst og salg af CO2 til E-methanol
* Elektrolyse til brintproduktion
* Produktion af biogas
* Pyrolyse af restprodukter fra landbruget
* Produktion af el ved solceller
* Produktion af overskudsvarme til fx lokal fjernvarme

Produktionen af el sker til anlæggets eget brug og forudsætter derfor ikke nettilslutning. Screening for miljøvurdering og tilladelser efter anden lovgivning sker i forbindelse med de konkrete projekters realisering.

Projektudvikler ansøger om, at det samlede område, ca. 42 ha, omfattes af et tillæg til kommuneplanen, men at kun halvdelen af området i første omgang lokalplanlægges jf. Bilag 2 - Oversigtskort over projektområde Energipark Vestsjælland.

Arealdisponeringen af det område der lokalplanlægges foreslås således:

* Ca. 1 ha til interne køreveje
* Ca. 5,5 ha til bygninger, befæstet areal, regnvandshåndtering m.v.
* Ca. 1 ha til afskærmning i form af jordvolde, beplantning o.l.
* Ca. 13-16 ha solceller til intern el-produktion

Ovennævnte svarer til ca. halvdelen af det område der ønskes omfattet af et tillæg til kommuneplanen. Det resterende område vil indtil en senere planlægning blive anvendt til dyrkning eller blive udlagt til natur, stier m.v.

Det fremgår endvidere af projektoplægget, at man vil tilbyde overskudsvarme til et eventuelt fjernvarmeprojekt i Gørlev, samt at man vil tilbyde naboerne aktivt medejerskab, fordelsordninger eller tilbud om kompensation og erstatning for eventuelt fald i ejendomsværdi.

Teknik- og Miljøudvalget lagde i sin første behandling af projekt vægt på, at der skal ske en løbende inddragelse af borgerne. Det fremgår af af projektet, at man vil igangsætte dialogmøder og inddragelse af de to lokalråd og relevante interesseorganisationer. Man er fra projektets side ligeledes åbne overfor lokale samarbejder, hvis der er flere projekter i lokalområdet, hvor dette kan vise sig relevant med henblik på gensidige effekter og støtte.

Projektområdet er i dag uplanlagt i landzone og anvendes landbrugsmæssigt. Projektet forudsætter en lokalplan og et tillæg til kommuneplanen. I planlægningen skal der tages højde for kommuneplanens retningslinjer, for områdets beliggenhed indenfor kystnærhedszonen, for projektets visuelle og miljømæssige påvirkning af omgivelserne i såvel stor skala som i forhold til umiddelbare naboer og for økologiske forbindelser i den østlige del af området.

*Administrationens anbefaling*Det er i overensstemmelse med klimahandlingsplanen DK 2020 at arbejde med såvel produktion af vedvarende energi som reduktion af CO2, herunder også fra landbruget. Administrationen anbefaler på den baggrund, at Teknik- og Miljøudvalget igangsætter udarbejdelsen af det nødvendige plangrundlag. Planlægningens fremdrift vil være afhængig af projektejers eget bidrag.

## Økonomiske konsekvenser

Ingen.